Den 19-årige dansker Magnus Quaade Oddershede har vundet førsteprisen ved EM-finalen i science, der foregik i Bulgariens hovedstad, Sofia.

Den unge forsker har udviklet en ny vingespids til fly, der potentielt kan betyde en drastisk reduktion af flybranchens brændstofforbrug og CO2-udledning.

Magnus Quaade Oddershede vandt guld foran 150 af Europas skarpeste unge hjerner fordelt på 100 projekter.

- Det var helt surrealistisk. Jeg troede ikke, jeg havde en chance for at vinde. Jeg er superglad. Sejren åbner en masse døre og gør, at jeg kan komme videre med mit projekt på en måde, jeg ikke kunne før, siger Magnus Quaade Oddershede fra Sofia.

I sit projekt har han undersøgt, hvordan luft bevæger sig omkring vingespidsen på et fly.

Er lige begyndt at læse fysik

Ud fra den viden har han designet en ny form på spidsen, der kan gøre vingen markant mere effektiv.

Magnus Quaade Oddershede er netop begyndt at læse fysik på Københavns Universitet. Her vil han videreudvikle projektet.

Han måtte ved præmieoverrækkelsen dele førstepladsen med to andre unge forskere fra henholdsvis Tyskland og Irland.

Med prisen følger 7.000 euro svarende til godt 50.000 kroner.

Desuden er Magnus Quaade Oddershede udtaget til at deltage i London International Youth Science Forum.

Det er Europa-Kommissionen, der har taget initiativ til Europamesterskabet i science. Formålet er at fremme interessen for naturvidenskab blandt unge mellem 15 og 20 år.

Den internationale jury kaldte Magnus Quaade Oddershedes projekt for 'exceptionelt godt'.